हाथरस। सहपऊ की सुनीता गैस एजेंसी की मालकिन द्वारा सपा विधायक देवेंद्र अग्रवाल से जान-माल के खतरे की शिकायत क्या की गई कि जिले की पूरी सियासत ही गरमा उठी। एक ओर जहां सुनीता के समर्थन में पूर्व ऊर्जा मंत्री रामवीर उपाध्याय के भाई एमएलसी मुकुल उपाध्याय उतर आए हैं वहीं कुछ लोगों ने सुनीता पर कालाबाजारी के आरोप लगाने शुरू कर दिए हैं। शुक्रवार को एमएलसी मुकुल उपाध्याय ने जिलाधिकारी से मुलाकात कर सपा विधायक देवेंद्र अग्रवाल पर व्यापारियों के उत्पीड़न, राशन की दुकानों से उगाही और अपने रिश्तेदारों को राशन की दुकानें दिलवाने का आरोप लगाया वहीं विधायक देवेंद्र अग्रवाल ने मुकुल उपाध्याय के परिवार पर अवैध संपत्ति जुटाने और धांधली करने का आरोप लगाया है। उधर सपा विधायक देवेंद्र अग्रवाल पर जान-माल के खतरे का आरोप लगाने वाली सहपऊ की सुनीता गैस एजेंसी की मालकिन के खिलाफ शुक्रवार को सहपऊ और उसके आसपास के गांव के लोगों का गुस्सा फूट पड़ा। गुस्साए लोगों ने सपा जिलाध्यक्ष का घेराव कर एजेंसी संचालकों के खिलाफ कार्रवाई की मांग की।